એમની કોઈ ખાસ બહેનપણીઓ નથી, પણ એમની બહેનોના ઘેરથી પણ એને આ પેટે ના અવતરેલા દીકરાની ચિંતામાં વહેલું ઘેર આવી જવું હોય છે! કારણ કે, એને પ્રવચન માટે જવાનો થેલો ભરવાનો છે, એના ક૫ડાં બગડે નહિ એટલે વોશિંગ મશીનને બદલે જાતે ધોઈને ઈસ્ત્રી કરવાના છે, એને ખલેલ ના પહોંચે માટે પોતે કશુંક પૂછવા માટે ય કલાકો ચૂપચાપ ઉજાગરા કરી ધીરજ રાખવાની છે. ખબર છે, એમના જગતના કોઈ ચોક વચ્ચે પૂતળાં મુકાવાના નથી કે મંચ પરથી ગગનભેદી વાહવાહી સાથેના સન્માનો થવાના નથી. પણ એને ખાતર પ્રેમ કરે એ મા નથી હોતી, ફક્ત માભો હોય છે! આવા મધુરાં માતૃત્વની પૂજા મંદિરોમાં નહિ, એની હૂંફ પામીને ટકી ગયેલી તકદીરોમાં થાય છે.